Document ID: 31988R0798

*****
ΚΑΝΟΝΙΣΜΟΣ (ΕΟΚ) αριθ. 798/88 ΤΗΣ ΕΠΙΤΡΟΠΗΣ
της 25ης Μαρτίου 1988
για τροποποίηση του κανονισμού (ΕΟΚ) αριθ. 3601/82 όσον αφορά την ανακοίνωση, από τα κράτη μέλη στην Επιτροπή, στοιχείων σχετικά με τις εισαγωγές και εξαγωγές ορισμένων γεωργικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3989/87 της Επιτροπής (2), και ιδίως το άρθρο 24, καθώς και τις αντίστοιχες διατάξεις των άλλων κανονισμών περί κοινής οργανώσεως της αγοράς για τα γεωργικά προϊόντα,
Εκτιμώντας:
ότι ο κανονισμός (ΕΟΚ) αριθ. 3601/82 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 4152/87 (4), προβλέπει την ανακοίνωση, από τα κράτη μέλη στην Επιτροπή, στοιχείων σχετικά με τις εισαγωγές και τις εξαγωγές ορισμένων γεωργικών προϊόντων·
ότι, για ορισμένα προϊόντα, η ανακοίνωση των στοιχείων αυτών πραγματοποιείται ανά περιόδους δέκα ημερών· ότι για τα προϊόντα των τομέων του καπνού, του βοείου κρέατος, του κρέατος μόσχου, του προβείου και αιγείου κρέατος, οι μηνιαίες ανακοινώσεις είναι ικανοποιητικές για τις ανάγκες αυτών των τομέων· ότι, για τα προϊόντα του χοιρείου κρέατος, των αυγών και των πουλερικών, οι μηνιαίες ανακοινώσεις των στοιχείων των εξαγωγών είναι ικανοποιητικές για τις ανάγκες αυτών των τομέων· ότι θα πρέπει κατά συνέπεια να καταργηθούν οι απαιτήσεις σχετικά με την ανακοίνωση των στοιχείων αυτών σε περιόδους δέκα ημερών για τα εν λόγω προϊόντα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχειρίσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1, η παράγραφος 2 του κανονισμού (ΕΟΚ) αριθ. 3601/82 αντικαθίσταται από το ακόλουθο κείμενο:
«2. Για κάθε περίοδο δέκα ημερών, τα κράτη μέλη ανακοινώνουν στην Επιτροπή, το αργότερο δεκαπέντε ημέρες μετά την εν λόγω περίοδο, τα εξής στοιχεία για τα προϊόντα που αναφέρονται στο σημείο Ι "Χοίρειο κρέας" και στο σημείο ΙΙΙ "Αυγά και πουλερικά " του παραρτήματος Ι, που εισάγονται από τρίτες χώρες: ποσότητες και στατιστική αξία, κατανεμημένα σύμφωνα με τη συνδυασμένη ονοματολογία και κατά χώρα προελεύσεως.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1988.

Labels: 3
17
6